በደቡብ ሱዳን ተቀናቃኝ ወገኖች ባገረሸው ግጭት ምክክር ለማድረግ የኢጋድ መሪዎች አዲስ አበባ ገቡ
 –  በደቡብ ሱዳን ተቀናቃኝ ወገኖች መካከል ዳግም ባገረሸው ግጭት ዙሪያ አስቸኳይ ምክክር ለማድረግ የምስራቅ አፍሪካ የልማት በይነ መንግስታት/ኢጋድ/መሪዎች አዲስ አበባ ገቡ።አዲስ አበባ የገቡት መሪዎች የደቡብ ሱዳኑ ፕሬዝዳንት ሳልቫ ኪር፣የጅቡቲው አስማኤል ኦማር ጊሌህ፣የኬንያው ኡሁሩ ኬንያታ፣የኡጋንዳው ዩቬሪ ሙሰቬኒ፣ የሶማሊያው ጠቅላይ ሚኒስትር አብዱ ዌሌ ሼክ አህመድ፣የሱዳኑ ተቀዳሚ ምክትል ፕሬዝዳንት በክሪ ሐሰን ናቸው።የኢጋድ መሪዎችን ውይይት በሊቀመንበርነት የሚመሩት ጠቅላይ ሚኒስትር ሃይለማሪያም ደሳለኝ ናቸው።ጉባኤው በደቡብ ሱዳን የተቀሰቀሰው ግጭት ዘላቂ እልባት እንደገኝለትና ከጥቂት ወራት በፊት በኢጋድ ሸመጋይነት በሁለቱ ተቀናቃኝ ወገኖች መካከል በአዲስ አበባ የተፈረመው የሰላም ስምምነት ገቢራዊነት በተመለከተ ውይይት ያደርጋል ተብሎ ይጠበቃል።በሁለቱ ተቀናቃኝ ፓርቲዎች መካከል እንደገና ያገረሸው ግጭት የአገሪቱን ህዝብ ለከፍተኛ ጉዳትና ስቃይ መዳረጉን ዓለም አቀፍ የመገናኛ ብዙሃን ተቋማት እየዘገቡ ነው።ግጭቱን ተከትሎ የአፍሪካ ህብረት ሁለቱ ፓርቲዎች የአገሪቱንና የህዝቦቿን ብሔራዊ ጥቅም ብቻ መሰረት በማድረግ እንደገና ያገረሸው ውጊያ በአስቸኳይ እንዲያቆሙ ጥሪ አቅርቧል። (ኢዜአ)